**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL UAB „REGSEDA“ ATLEIDIMO NUO ŽEMĖS NUOMOS MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti valstybinės žemės nuomos mokesčio (toliau – VŽNM) už 2019 metus lengvatą juridiniam asmeniui – UAB ,,Regseda“ (kodas 140109752) už valstybinės žemės sklypų nuomą, adresais: Šviesos g. 3 ir Šviesos g. 5, Klaipėdoje. Įmonė turi neįgaliųjų socialinės įmonės statusą ir jos veikla orientuota į neįgaliųjų įdarbinimą ir užimtumą.

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos 2015-05-28 sprendimu Nr. T2-108 patvirtinto VŽNM lengvatų teikimo tvarkos aprašo reikalavimais, priimti sprendimą dėl VŽNM lengvatos suteikimo asmenims, vykdantiems veiklą ir turintiems neįgaliųjų socialinės įmonės statusą ir užtikrinantiems darbo vietas, pritaikytas negalią turintiems asmenims.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – juridinio asmens pateiktas prašymas suteikti VŽNM lengvatą.

Sprendimo projektas parengtas vadovaujantis Klaipėdos miesto savivaldybės tarybos 2015 m. gegužės 28 d. sprendimu Nr. T2–108 ,,Dėl valstybinės žemės nuomos mokesčio lengvatų teikimo tvarkos aprašo patvirtinimo“ patvirtinto VŽNM lengvatų teikimo tvarkos aprašo nuostatomis.

Išnagrinėjus mokesčio mokėtojo – UAB „Regseda“ pateiktą prašymą ir pridedamus dokumentus, atsižvelgiant į išvadas dėl mokesčio mokėtojo tvarkos apraše numatytų reikalavimų VŽNM lengvatai gauti atitikimo, t.y. kad bendrovė neturi įsiskolinimo savivaldybės biudžetui, atitinka nereikšmingos pagalbos gavėjui keliamus reikalavimus, nustatyta, kad juridinis asmuo pateikė visus Klaipėdos miesto savivaldybės tarybos sprendimu patvirtinto VŽNM lengvatų teikimo tvarkos apraše numatytus dokumentus, atitinka keliamus reikalavimus ir jam gali būti suteikta valstybinės žemės nuomos mokesčio lengvata už žemės sklypus, adresais: Šviesos g. 3 ir Šviesos g. 5, Klaipėda.

**3. Kokių rezultatų laukiama.**

Šiuo sprendimu siekiama skatinti asmenį, turintį socialinės įmonės statusą ir įdarbinantį asmenis, turinčius negalią bei dėl negalios praradusius profesinį ar bendrą darbingumą ir turinčius sunkumų, įsiliejant į atvirą darbo rinką, suteikiant VŽNM lengvatą.

**4. Sprendimo projekto rengimo metu gauti specialistų vertinimai.**

Apskaitos skyriaus duomenimis juridinis asmuo pradelstų mokėtinų sumų į Klaipėdos miesto savivaldybės biudžeto sąskaitą neturi. UAB „Regseda“ atitinka nereikšmingos pagalbos gavėjui keliamus reikalavimus.

Neigiamų specialistų išvadų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

UAB „Regseda“ už neįgaliųjų socialinės įmonės reikmėms naudojamus nuomojamus valstybinės žemės sklypus, kurių bendras plotas 2,5849 ha, apskaičiuota žemės nuomos mokesčio suma už 2019 metus sudaro 8 243,35 Eur. Vadovaujantis tvarkos aprašo 10 punktu, lengvatos dydis – 100 proc., t.y. 8243,35 Eur**.**

**6. Lėšų poreikis sprendimo įgyvendinimui.**

 Pagal šį tarybos sprendimą dėl suteiktos VŽNM lengvatos už 2019 metus Klaipėdos miesto savivaldybė į biudžetą negaus 8 243,35 Eur pajamų.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – skatinami asmenys, savo veikla Klaipėdos miesto savivaldybės teritorijoje suteikiantys pritaikytas darbo vietas negalią turintiems asmenims ir padedantys jiems integruotis darbo rinkoje.

Neigiamos pasekmės – 2019 metais savivaldybės biudžetas neteks 8 243,35 Eur ŽNM pajamų.

PRIDEDAMA:

1. 2019 m. žemės nuomos mokesčio deklaracija, 1 lapas.
2. ,,Vienos įmonės“ deklaracija pagal Europos komisijos reglamentą (ES) Nr. 1407/2013, 2 lapai.
3. Suteiktos nereikšmingos pagalbos UAB „Regseda“ ataskaita, 1 lapas.
4. Apskaitos skyriaus išvada dėl pradelstų mokėtinų sumų į savivaldybės biudžetą, 1 lapas.
5. UAB „Regseda“ prašymas su priedais, 9 lapai.
6. Valstybinės žemės nuomos sutartis Nr. 13SŽN-(14.13.55.)-220, 2 lapai.
7. 2018 m. rugsėjo 4 d. susitarimas Nr. 13SŽN-261-(14.13.55.), 1 lapas.
8. Nacionalinės žemės tarnybos prie Žemės ūkio ministerijos Klaipėdos miesto ir Neringos

 skyriaus vedėjo 2018 m. rugpjūčio 24 d. įsakymo Nr. 13VĮ-602-(14.13.2.), 1 lapas.

Mokesčių skyriaus vedėja Kristina Petraitienė